Et hjemmerøveri i Klarup har fået alvorlige konsekvenser for en midaldrende mand. Han er sendt på sygehuset.

Omkring kl 14.15 blev en mand udsat for røveri i sit eget hjem på Klarupvej i Aalborg, det oplyser vagtchef hos Nordjyllands Politi Henrik Bech. Men manden fik yderligere konsekvenser end forskrækkelsen. Der blev nemlig taget kvælertag på manden, han fik peberspray i øjnene og han blev slået flere gange med et slagvåben til han besvimede. Han er nu kørt på sygehuset til undersøgelse og traumebehandling. Nordjyllands Politi fortæller, at det drejer sig om to gerningsmænd af arabisk udseende. De er formentlig omkring 20-25 år, og den ene var iført joggingtøj. Derudover har flere beboere på vejen set en sort BMW i nærheden af huset, men politiet ved endnu ikke om den er relateret til hændelsen. Politiet har afspærret hele Klarupvej for at lede efter beviser.